
תקנות מס הכנסה (פחת מואץ לנכס שנרכש בתקופה הקובעת), התשס"ג-2002



היו"ר יעקב ליצמן:

	אני פותח את הישיבה. על סדר היום: תקנות מס הכנסה (פחת מואץ לנכס שנרכש בתקופה הקובעת), התשס"ג-2002.

מאיר קפוטא:

	מדובר על תקנות למתן פחת מואץ, כפי שנקבע במסגרת הרפורמה במיסוי - נדל"ן. בפועל, הדברים האלה כבר נעשים. תקנות אלה קובעות, שבשנת 2002 הפחת יהיה 150% משיעור הפחת הרגיל, ובשנת 2003 זה יהיה 125%.

אמנון כהן:

	על מה הפחת?

מאיר קפוטא:

	על נכס נדל"ן שנרכש בשנת 2002 או 2003.

אמנון כהן:

	האם זה מבנה ובניין?

מאיר קפוטא:

	אכן, מבנה, בניין. על קרקע ודאי אין פחת.

	אלה תקנות שכבר נמצאות בשטח, ואין איתן שום בעיות. זו הטבה לציבור.

אמנון כהן:

	זו הטבה לא לציבור, אלא לאותו רוכש.

מאיר קפוטא:

	לציבור הרוכשים. אם אתה קונה דירה פרטית, ודאי שזה לא רלוונטי מכיון שהדירה לא משמשת לפעילות עיסקית. הציבור - זה כולל כל אדם שרוכש נכס שלגביו הפחת רלוונטי.

	אזכיר, שהוועדה וגם החוק שהתקבל בעקבותיה נועדו לעודד את שוק הנדל"ן ואת שוק הבניה, ואנו רואים שזה כבר מתחיל לעשות זאת.

אמנון כהן:

	זה יותר לקבלנים.

מאיר קפוטא:

	לא, חלילה וחס. מדובר גם על אנשים שרוכשים ורוכשים לצורך השכרה או לצורך מטרה של בניה. כל דבר שבסופו של דבר יתן איזו שהיא הכנסה, הרי שהפחת רלוונטי לגביו. אם אין הכנסה, הפחת לא רלוונטי לגביו.

	אציין רק שאנו הכנסנו כמה שינויים קלים. הובהר שמדובר בפחת מואץ ולא בניכוי נוסף בשל פחת, ולכן המלים "ובלבד שלא יהיה זכאי לפחת בשיעור העולה על 100%" יתווספו.

	בנוסף לכך, הבהרנו בסעיף 3(ג) שזה חל גם על רכישה לפי סעיפים 70 או 71.

	בסעיף 3(ד) - רכישה לפי סעיף 85 לפקודה.

	אלה השינויים, ואלה הבהרות. בסך-הכל, מדובר פה בתקנה שמטיבה מאד ושתתרום.

אבשלום וילן:

	בועז מקלר היה אמור להגיע לפה לשם הסתייגות.

טמיר כהן:

	הוא הוזמן, ואף אישר השתתפות.

היו"ר יעקב ליצמן:

	הוא מופיע לי ברשימת המוזמנים כרואה-חשבון.

אבשלום וילן:

	הוא היה בוועדה. היתה פה ועדת רבינוביץ, ונאמר שהדברים האלה חלים גם על זכות במקרקעין של חקלאים. בעצם, כאן הוצאתם אותם מהסיפור.

מאיר קפוטא:

	ממש לא. דיברתי עם בועז מקלר. כל בניין, שחקלאי רוכש, נחלה, ההטבות האלה ינתנו לגביו. זו היתה ההשגה של בועז מקלר. הבהרנו את הדבר הזה.

אבשלום וילן:

	מה עם מס מכירה ומס שבח?

מאיר קפוטא:

	כרגע, אנו מדברים על פחת מואץ. הוועדה דיברה על בניין, והתקנות מדברות על בניין. בועז מקלר אמר: "אם מושבניק רוכש איזו שהיא נחלה, יש לו שם רפת - זה לא יחול". ראינו שזה כן חל, והכל בסדר.

איתן כבל:

	האם זו פרשנות?

מאיר קפוטא:

	לא. המונח "בניין" הוא מונח שאין לגביו שום מחלוקת.

	הדבר היחיד שנשאר שנוי במחלוקת, ושוחחתי עם בועז מקלר, הוא במקרה של מטע. כלומר, לא מדובר בכלל בתחום הנדל"ן, אלא מדובר על חקלאי שנטע מטע. לגבי מטעים, יש בכלל תקנות מיוחדות של שינטוע, והן לא קשורות לעניין הזה; כל הוועדה היתה אמורה לעודד את שוק הנדל"ן, והיא לא התכוונה להכנס לתחום החקלאות שהוא תחום נפרד.

אבשלום וילן:

	אני מבקש לא להצביע, ואגיד למה. יש את נושא מס מכירה וגם את נושא הארכת תקנות בשנתיים שהיו צריכים להיות בחוק ההסדרים ועדיין לא הבאתם של הסדר הקיבוצים - את הפטור ממס שמתחדש אוטומטית. אני יודע שטלי דולן רוצה רק שנה, ותהרוג אותי ואינני מבין למה. כל פעם מאריכים זאת בשנתיים לאותם 15 קיבוצים.

היו"ר יעקב ליצמן:

	אני לא מבין למה שנה כן.

אבשלום וילן:

	כי המדינה חתמה על הסכם. הרי הסכום של 400 מליון שקל אף פעם לא עובר. נשארו 15 קיבוצים. מדי שנה מאריכים אוטומטית בשנתיים. עד עכשיו לא גמרתם את זה ולא הבאתם את חוק ההסדרים. אני יודע, שטלי דולן חושבת שצריך שנה. למה? מי יסדר? זה כבר רץ כך שמונה או עשר שנים.

מאיר קפוטא:

	אני רוצה להתייחס לזה. זה לא שייך לטלי דולן, אלא אלי כממונה על הכנסות המדינה. אני ישבתי גם עם בועז מקלר, ואני יושב גם עם שר האוצר על הנושא הזה. ממש בימים הקרובים אנו נסכם את הדברים. יש פה בעיה עקרונית שצריכה גם להטריד אתכם. היה חוק הההסדרים שהתחיל בשנת 1987, והנושא בא מלכתחילה לחמש שנים כלומר עד 1992. היום, אנו נמצאים עשר שנים מאוחר יותר - ב-2002 - והוא ממשיך להיות מוארך משנה לשנה. צריך להחליט.

אבשלום וילן:

	אבל, מי לא ביצע? המדינה לא ביצעה. אתה מחזיק כסף אצל הבנקים ומפסיד הרבה יותר. אתה מפסיד כסף בבנקים, ואתה יודע זאת. אתה ממונה על הכנסות המדינה. אתה זורק את זה עלינו.

מאיר קפוטא:

	לא, חלילה וחס.

אבשלום וילן:

	מה קורה לך?

מאיר קפוטא:

	האם קיבלתם ממני תשובה שלילית?! חס ושלום. אני יושב עם האנשים. ישבתי עם בועז מקלר, ואשב גם איתך ועם כל גורם שתמליץ לי לשבת איתו, כדי ללמוד את הנושא. אינני בא לדבר הזה עם שום דעה מוקדמת. אני רק אומר, שזה לא שייך לתקנות האלה. התקנות האלה הן תקנות שמעניקות פחת. אין שום קשר בין זה לבין נושא הקיבוצים.


אבשלום וילן:

	אגיד לך מה הקשר. בחוק ההסדרים הייתם צריכים להביא זאת. לא אני צריך להגיד לכם שאתם מחזיקים עדיין 4-5 מיליארדי שקלים בבנקים ומפסידים עליהם ריבית. אתם הייתם צריכים לעשות זאת. פתאום שר האוצר עושה פוליטיקות. הרי בסוף תאשרו זאת. אם שר האוצר עושה פוליטיקות, גם אני עושה פוליטיקות. למה לא הבאתם זאת בחוק ההסדרים כשהיה צריך להביא?

מאיר קפוטא:

	יש שאלה משפטית. לדעתי, יש כאן שתי סוגיות נפרדות לגמרי. יש את הסוגיה האם מאריכים את ההקלות על לקיבוצים, ויש סוגיה שניה של פרשנות על מס מכירה והיא נמצאת בדיון משפטי בבית-משפט. זה לא שייך כלל לדברים שאנו דנים בהם כאן. נציבת מס הכנסה נמצאת פה, ושנינו דנים בנושא הזה. נדון בזה עם שר האוצר. נגיש בפניו את המלצותינו, וזה ייעשה בימים הקרובים. אין כאן שום קשר בין הנושא ההוא של מס מכירה לגבי הסדר הקיבוצים לבין תקנות שבאות ליישם את המלצות ועדת נדל"ן.

אבשלום וילן:

	אם הייתם באים בידיים נקיות ומאריכים זאת, כמו שאמרת שמ-1992 זה מוארך, זה אחרת, אבל אנו יודעים את האמת ואומר אותה לפרוטוקול: שר האוצר, מסיבות פוליטיות, כשזה קשור לקיבוצים, מחליט להשעות את החתימה. אל תבוא עכשיו עם מכתבים של שר האוצר לדרוש מאיתנו שנאשר דברים דומים.

מאיר קפוטא:

	אני אומר, כממונה על הכנסות המדינה, שמה שאתה אומר לא נכון.

אבשלום וילן:

	לא מדוייק.

מאיר קפוטא:

	לא מדוייק. אני מעכב זאת, ולא שר האוצר. אני יכול להביא את נציבת מס הכנסה כתימוכין למה שאני אומר, והיא תוכל לאשר את הדברים.

אבשלום וילן:

	האם בשבועות הקרובים זה - מה ששאלתי -  יגיע לפה, לוועדה, לסיכום?

היו"ר יעקב ליצמן:
	
	האם אתה מדבר על התקנות?

אבשלום וילן:

	אני מדבר על מה שאמרתי כרגע: מס מכירה וההארכה הסטנדרטית אחת לשנתיים לגבי אותם 15 קיבוצים שלא גמרו את ההסדר, שהוא בגינם מחזיק ארבעה מיליארדי שקלים בבנקים.

מאיר קפוטא:

	אנו מגבשים את ההמלצה לשר האוצר. אנו דנים בנושא הזה היום, מחר ומחרתיים. אני פשוט לא רוצה להגיש המלצות, לפני שאני גומר לשבת עם האנשים שאתה רוצה שאשב איתם.

אבשלום וילן:

	אמרתי: בשבועות הקרובים. זה צריך להגיע בחוק ההסדרים.

מאיר קפוטא:

	אני אומר, שהתשובה חיובית. הנושא הזה בטיפול. אף אחד לא מתכוון להתחמק מזה, וגם אי אפשר להתחמק מזה; זה נושא יותר מדי כבד ויותר מדי גדול.

אבשלום וילן:

	דני צידון דיבר איתכם מספיק פעמים. זה היה צריך להופיע בחוק ההסדרים אוטומטית. אינני צריך לעבור פה את הריטואל הזה מדי שנה.

מאיר קפוטא:

	אני שב ואומר - ונציבת מס הכנסה נמצאת כאן - שאנו מטפלים בנושא הזה באלה הימים, וזה יובא בפני שר האוצר בימים הקרובים.

אבשלום וילן:

	בכל אופן, יש פה הסתייגות וטענה של בועז מקלר.

מאיר קפוטא:

	זה לא שייך לכאן.

אבשלום וילן:

	זה כן שייך לפחת מואץ בנכס. זה מופיע במכתבו של בועז מקלר מה-22 באוקטובר.

היו"ר יעקב ליצמן:

	מי האדמו"ר הזה, בועז מקלר, שאתה כל כך חרד לכל מלה שהוא אומר?

אבשלום וילן:

	כל מילה של בועז אני מביא לדיון כל מילה של בועז מקלר. בדרך כלל, הוא יושב שם ולוחש מאחורי הדלת.

מאיר קפוטא:

	לא קיבלנו זאת.

טלי ירון-אלדר:

	לא קיבלנו זאת.

	אסביר במה מדובר ולמה זה לא כלול. כמו שמאיר קפוטא אמר בהתחלה, "בניין" כולל גם בניינים חקלאיים, כי "בניין" כולל כל מה שבנוי. הבקשה פה היא להרחיב מעבר לבניינים גם לדברים שבחקלאות ניתנים להם הטבות של פחת כמו מטעים. הוועדה שדנה בנושא המקרקעין לא התייחסה למטעים. היא לא רצתה לתת עידוד למטעים. לא על זה מדובר בכלל. היה מדובר פה במבנים, כולל מבנים שמשמשים לחקלאות. לכן, התקנה פה כוללת בניין ולא כוללת מקרקעין. על הקרקע עצמה אין לעולם פחת. על קרקע לא חל פחת. מה שחל עליו הפחת זה מה שבנוי על הקרקע ומטעים בצורה זו או אחרת. לכן, זה בניין ולא מקרקעין. לגבי מקרקעין, אין לזה משמעות כשמדברים על פחת.

אבשלום וילן:

	הבנתי.

	בכל אופן, אני שואל: האם את עומדת מאחורי הממונה על הכנסות המדינה לגבי שני הדברים הקודמים ששאלתי: בשבוע הקרוב ייגמרו הדיונים, ובאחד השבועות הקרובים זה יבוא לפה לאישור?

טלי ירון-אלדר:

	אני עומדת יחד עם מאיר קפוטא. אנו דנים בנושאים האלה. אם הבנתי נכון, מדובר במס מכירה ובחוק ההסדרים.

אבשלום וילן:

	הארכה בחוק ההסדרים של השנתיים, כשמ-1992 נשארו 15 קיבוצים בנושא. זה לא צריך  לעבור פה את הריטואל, אלא זה היה צריך להופיע בחוק ההסדרים.

טלי ירון-אלדר:

	במסגרת תקנות סוף שנה או דיוני סוף שנה, אנו מטפלים בזה.

אבשלום וילן:

	כפוף להסברים האלה, אני תומך.

היו"ר יעקב ליצמן:

	אני מעמיד להצבעה את תקנות מס הכנסה (פחת מואץ לנכס שנרכש בתקופה הקובעת), התשס"ג-2002. מי בעד? מי נגד?

ה צ ב ע ה

תקנות מס הכנסה (פחת מואץ לנכס שנרכש בתקופה הקובעת), התשס"ג-2002, התקבלו.


היו"ר יעקב ליצמן:

	התקנות אושרו.

	בועז מקלר, איחרת בדקה.

אבשלום וילן:

	יצגתי אותך נאמנה.


שינויים בתקציב לשנת 2002
(פניה מס' 320 לוועדה)



היו"ר יעקב ליצמן:

	לפנינו פניה מספר 320 לוועדה - הוצאות חירום אזרחיות.

שרון גמבשו:

	הפניה עוסקת בשינויים פנימיים - העברת ארבעה מליוני שקלים מנושא איתור, גילוי וזיהוי לנושא של מענה רפואי, כאשר התיקון הזה הוא תיקון טכני. הכסף יוצא מאיתור, גילוי וזיהוי במסגרת תכנית של מענה רפואי.

היו"ר יעקב ליצמן:

	האם יש איזה שהן הערות?

	אני מעמיד להצבעה את פניה מספר 320 לוועדה. מי בעד? מי נגד?

ה צ ב ע ה

פניה מס' 320 לוועדה התקבלה.


היו"ר יעקב ליצמן:

	הפניה אושרה.

	פניה מספר 325 לוועדה - תקציב מינהל מקרקעי ישראל. האם יש מישהו? אין רפרנט. אבי היה כאן ויצא החוצה, ואולי מישהו יקרא לו. חבל.

שינויים בתקציב לשנת 2002
(פניות מס' 329 ו-330 לוועדה)



היו"ר יעקב ליצמן:

	עתה, פניות מספר 329 ו-330 לוועדה - משרד המדע, התרבות והספורט.

איתי יעקב:

	זו העברה של 12.6 מליון שקל לתקציב משרד המדע - מסעיף הוצאות פיתוח אחרות. זה נועד להגדלת תמיכה במוסדות תרבות, יזמות בתרבות ולתקנת ירושלים.

אמנון כהן:

	פרט מספר 193103 בפניה - בדיון התקציב לשנת 2002 עם שר המדע שאלנו אותו האם יש קריטריונים, והוא אמר שיש קריטריונים בעיתיים מאד ושבחודש הקרוב הוא יתקין תקנות חדשות.

היו"ר יעקב ליצמן:

	לאחר מכן, נאמר לנו שהותקנו.

קולט אביטל:

	הותקנו.

אמנון כהן:

	ראשית, לא ראיתי את התקנות. כולם אמרו והבטיחו להעביר לנו את המבחנים שמגישים אחר כך את התמיכות.

	שנית, הייתי רוצה לקבל את רשימת מוסדות התרבות שמקבלים תמיכה. לאן הולכים 11 מליון שקל?

רוני ברקת:

	לגבי הקריטריונים, משרדנו טיפל בצורה נמרצת מאד, ופורסמו קריטריונים לקולנוע על-פי כל התהליך.

אמנון כהן:

	האם אלה קריטריונים חדשים?

רוני ברקת:

	כן, קריטריונים חדשים פורסמו.

אמנון כהן:

	יש את הקריטריונים האחרים שהיו קבועים שאתם מפרסמים כל שנה - האם אתה מדבר על זה?

רוני ברקת:

	לא.

אמנון כהן:

	השר הבטיח שהוא משנה את הקריטריונים.

רוני ברקת:

	אגיד לך בדיוק במה פירסמנו קריטריונים. פירסמנו קריטריונים בתחום הקולנוע.

אמנון כהן:

	חברת-הכנסת קולט אביטל, מאיפה את יודעת?

קולט אביטל:

	אני בודקת את זה כל הזמן. ישבתי איתם ומולם על כל סעיף בתקציב.

אמנון כהן:

	אני מדבר על תקנות, ולא על סעיף תקציב.

קולט אביטל:

	אני מדברת גם על התקנות.

אמנון כהן:

	לא ראיתי תקנות חדשות.

רוני ברקת:

	לדוגמא: בתקנת הקולנוע יש לנו קריטריון. בתקנת התיאטראות יש קריטריונים חדשים שפורסמו השנה אחרי עבודה של שנה שלמה, וקיבלו את אישור משרד המשפטים שזה סוף התהליך, ופורסמו ב"רשומות". אותו דבר לגבי כל תקנת המוסיקה, שגם בה פורסמו קריטריונים חדשים. למוזיאונים יש לנו קריטריונים.

היו"ר יעקב ליצמן:

	חבר-הכנסת אמנון כהן, גם במשרד החינוך גומרים את הקריטריונים. לכן, הזיקה כאן היא בסדר. הלוואי שנושא התרבות שלנו היה עובר למדע.

רוני ברקת:

	עבדנו השנה על הרבה מאד קריטריונים. אנו עושים זאת גם בספורט במקביל, אבל גם בתרבות.

אמנון כהן:

	בספורט זה היה פרוץ מאד. הקריטריונים היו בעייתיים מאד.

רוני ברקת:

	נכון. אנו עובדים עליהם.

אמנון כהן:

	האם אתם עובדים? האם בספורט לא הותקנו עדיין?

אבשלום וילן:

	מכבי תל-אביב - אתה מקבל הכל, וכל השאר - כלום. אלה הקריטריונים.

איתן כבל:

	מה יש לך נגד מכבי תל-אביב?

אבשלום וילן:

	אין לי. אני בעדם.

אמנון כהן:

	האם אני יכול לקבל את הקריטריונים החדשים לכל ענף בנפרד?

רוני ברקת:

	כן, תוכל לקבל. הם גם מפורסמים ב"רשומות" ובפרסומים באינטרנט. אין בעיה, והם חשופים וגלויים.

אמנון כהן:

	מה לגבי רשימה של מקבלי התמיכות?

רוני ברקת:

	עיקר הכסף כאן הולך לתקנת ירושלים לסייע למוסדות התרבות בירושלים--

קולט אביטל:

	--שקורסים.

צלי רשף:

	אנו בעד.

רוני ברקת:

	כמעט 7.5 מליוני שקל מהתקציב הזה עובר לנושא הזה. ע"י ההעברה הזו אנו נצמצם את הקיצוץ הגדול שהיה בתקציב הזה בתקנת ירושלים.

קולט אביטל:

	יש, למשל, תיאטרון אתיופי.

היו"ר יעקב ליצמן:

	חבר-הכנסת אמנון כהן, צריך לאשר זאת.

אמנון כהן:

	האם אני יכול לקבל רשימת הגופים שמקבלים תמיכות?

היו"ר יעקב ליצמן:

	כן. את זה גם אני רוצה. תעביר למנהל הוועדה רשימה למען חברי-כנסת שרוצים.

אמנון כהן:

	כבוד היושב-ראש, אף פעם לא מקבלים את הרשימה. אתה אומר זאת כאילו. אני רוצה לעכב זאת, כדי שנקבל.

היו"ר יעקב ליצמן:

	חבר-הכנסת אמנון כהן, אני יכול להגיד לך שאחד הדברים עליהם ישבתי באוצר הוא שאני מבקש שדברים יהיו מסודרים, ואולי אפילו נכתוב מכתב. אני מבקש לכתוב מכתב לממונה על התקציבים שביקשנו רשימה.

	אני מעמיד להצבעה את פניות מספר 329 ו-330. מי בעד? מי נגד?

ה צ ב ע ה

פניות מס' 329 ו-330 לוועדה התקבלו.


אמנון כהן:

	אני מבקש רביזיה.

היו"ר יעקב ליצמן:

	הרביזיה תתקיים בעוד חמש דקות.

	חבר-הכנסת אמנון כהן, יש דברים ויש דברים. פוליטיקה - פוליטיקה.

אמנון כהן:

	זו לא פוליטיקה. זה ענייני. זה קשור לירושלים.

היו"ר יעקב ליצמן:

	רבותי, תהיה רביזיה.

קולט אביטל:

	אתה יכול לבקש שיפקססו את הקריטריונים. מה הבעיה?

רוני ברקת:

	האם אתה רוצה את הקריטריונים?

אמנון כהן:

	את הרשימה ואת הקריטריונים.

צלי רשף:

	הקריטריונים חשובים.

אמנון כהן:

	גם הרשימה.


שינויים בתקציב לשנת 2002
(פניה מס' 335 לוועדה)



היו"ר יעקב ליצמן:

	עתה, פניה מספר 335 לוועדה - משרד החינוך - שינויים פנימיים בתקציב המשרד לרבות תקצוב שעות לימוד. האם יש לנו בעיה עם זה? לא.

אורית נוקד:

	אני רואה פה קיצוץ בחינוך הלא פורמלי. אני מבקשת שמישהו יסביר זאת.

משה שגיא:

	זו פניה שנוגעת לשעות הוראה. יחידות שרכשו שעות הוראה העבירו מתקציבן, על מנת לקנות ימי הדרכה למורים ושעות הוראה לתלמידים לביצוע פעילויות שלהם. זו כל הפניה.

אבשלום וילן:

	ידוע לי, לגבי פניות 335 ו-339- - -

היו"ר יעקב ליצמן:

	אתה מדבר על פניה מספר 339. דרך אגב, חבר-הכנסת וילן, לא תהיה הצבעה על זה.

אבשלום וילן:

	אדוני, לא. זה בית-משפט.

היו"ר יעקב ליצמן:

	שמעתי. למה אתה מזהיר אותי עם האצבע? אמרתי לך מיד, כדי שלא יהיו מוקשים.

אבשלום וילן:

	אתה צריך ללמד את משרד החינוך מינהל תקין.

שגית אפיק:

	זה לא זה.

היו"ר יעקב ליצמן:

	זה לא זה. אתה מדבר על פניה אחרת. חבר-הכנסת וילן מדבר על הטלויזיה החינוכית.

צלי רשף:

	מה זה: החינוך העצמאי?


אורית נוקד:

	אני רואה שיש קיצוץ בחינוך לדמוקרטיה ויהדות ובנושא ילדים מחוננים.

משה שגיא:

	רכישת שעות הוראה מיחידות המשרד לביצוע פעילויות שלהן.

	בחינוך עצמאי ובחינוך התיישבותי יש פה גידול יותר גדול, בגלל שיש פה בעיה בשכר המורים. החינוך העצמאי הוא פרט מספר 202908, וחינוך התיישבותי הוא פרט מספר 202806.

היו"ר יעקב ליצמן:

	החינוך העצמאי זה זרם החינוך העצמאי.

צלי רשף:

	לְמה חינוך עצמאי שייך?

היו"ר יעקב ליצמן:

	זה של יהדות התורה.

צלי רשף:

	זו העברה של 35 מליון שקל מהתקציב הרגיל ליהדות התורה.

היו"ר יעקב ליצמן:

	לא, אל תיסחף.

צלי רשף:

	זה מה שאני קורא. תסבירו לי.

היו"ר יעקב ליצמן:

	הוא יסביר לך. ליהדות התורה אין כסף. אתה חדש כאן.

צלי רשף:

	אם כך, תסבירו לי.

משה שגיא:

	יש שני סעיפים: סעיף 202806 ו-202908 שהיתה בהם בעיה וחוסר שנובע מעלויות בהסכמי שכר עם המורים, שנחתמו שנה קודמת ושולמו השנה. בפניה הזו כיסינו את הגרעון שיש בשכר מורים. זה לא גידול בכמויות, אלא זה כיסוי היקף הפעילות הקיימת.


היו"ר יעקב ליצמן:

	הם מקבלים את אותו השכר שכל המורים מקבלים.

	חברת-הכנסת קולט אביטל, תירגעו. אינני הולך להצביע היום על פניה מספר 339, כי נאמר לי שיש בעיה עם בית-משפט. התשובה היא: לא.

אבשלום וילן:

	כבוד היושב-ראש, איך אתה מסביר שמדינת ישראל מנסה לעבוד על הוועדה?

היו"ר יעקב ליצמן:

	תן לי לעבור את זה. רבותי, אתם מקדימים את המאוחר. בואו ונעשה זאת באופן מסודר. אמרתי לכם מיד, בגלל שאינני רוצה שתדברו על זה ואינני רוצה רשרושים. אני רוצה שיהיה כאן שקט. אני אומר: אני לא אצביע. תירגעו. גם אני מבין זאת.

אבשלום וילן:

	היה דיון עם החשב אורי יוגב. אנו מקבלים פה פניה של שינויים פנימיים בתוך התקציב. אני רואה פה העברות פנימיות וכו'. אם היו מרכזים לי את השינויים העיקריים ואם לא מנסים לגנוב אותי כמו בפניה מספר 339- - -

היו"ר יעקב ליצמן:

	על מה אתה מדבר?

אבשלום וילן:

	הביאו לי לפה עכשיו 80 סעיפים.

צלי רשף:

	יש פה 35 מליון שקל לחינוך העצמאי. על מה ולמה?

היו"ר יעקב ליצמן:

	בסדר. חבר-הכנסת וילן, תגיד לו שלא יתרגש.

אבשלום וילן:

	יש גם לחינוך ההתיישבותי 25 מליון שקל. אני רוצה להבין מה זה השינויים הפנימיים. מה קורה? למה מתכוון המשורר?

משה שגיא:

	כל ההפחתות הן לצורך רכישת שעות הוראה עבור ביצוע פעילויות של היחידות.

אבשלום וילן:

	למה זה לא תוקצב בהתחלה?


משה שגיא:

	תשים לב לפרט מספר 202611 ותראה.

צלי רשף:

	ממה נוצר החסר?

משה שגיא:

	כל שנה, לפי תכנית העבודה, יחידות רוכשות שעות הוראה.

היו"ר יעקב ליצמן:

	גם בסוף השנה עוד מעט תקבל חסר במשכורת. יש העברות עוד מעט.

משה שגיא:

	זה חלק מתכנית העבודה של היחידות.

אבשלום וילן:

	אתה מגיש תקציב שנתי, ויש לך מספר שעות לחינוך ההתיישבותי, לחינוך העצמאי וכו'. איך פתאום נוצרו פה חוסרים?

משה שגיא:

	כשאנו בונים את תקציב 2002, אנו בונים אותו באוגוסט 2001 - שנה וחצי לפני שנת התשס"ג. אנו לא יכולים לחזות שנה וחצי לפני מה יהיו הצרכים בשנת התשס"ג. לכן, יש פניה לפתיחת שנת הלימודים. לטעמי, הפניה הזו היתה צריכה להיות כבר באוגוסט, והגשנו אותה באוגוסט. האוצר, מנימוקים ועיכובים שלו, מגיש אותה עכשיו.

היו"ר יעקב ליצמן:

	אין בזה כלום.

משה שגיא:

	אלה כל הדברים שלפי תכנית העבודה של היחידות בשנת התשס"ג.

אבשלום וילן:

	האם כל זה אלה שינויים פנימיים בתוך המשרד?

משה שגיא:

	ודאי.

איתן כבל:

	חבר-הכנסת צלי רשף מנסה להגיד, ש-35 מליון שקל הם לא מליון שקל.


משה שגיא:

	הסברתי את זה. למעשה, אלה התייקרויות. זו הגדלת התייקרויות לחינוך התיישבותי ולחינוך העצמאי.

צלי רשף:

	איך זה עומד בפרופורציה?

אבשלום וילן:

	למה, למשל, מורידים לחינוך לדמוקרטיה וליהדות 2.6 מליוני שקלים? האם יש כבר מספיק דמוקרטיה?! האם כבר יודעים הכל?!

משה שגיא:

	מפני שזה לצורך הפעילות של הדמוקרטיה והיהדות.

אבשלום וילן:

	כלומר, מישהו קיצץ בדמוקרטיה.

משה שגיא:

	הוא לא קיצץ. זה לא קיצוץ. הוא מבצע את הפעילות בצורה אחרת.

קולט אביטל:

	איך? לא יכול להיות דבר כזה.

משה שגיא:

	הוא רוכש שעות הוראה לצורך לימוד דמוקרטיה ויהדות בבתי-הספר.

צלי רשף:

	היושב-ראש, כמו שאמרת, אני חבר חדש בוועדה, וזה השבוע השלישי שלי בוועדה. אני מוכרח להגיד לך, שאני לא מבין את הנייר הזה, ואינני יכול להצביע עליו. אני רוצה הסבר מדוייק למה.

היו"ר יעקב ליצמן:

	תצביע איך שאתה רוצה. אני חייב להגיד לך, שגם אני מצביע מה שאני רוצה.

צלי רשף:

	אני הנחתי, שגם עד היום הצבעת איך שאתה רוצה.

היו"ר יעקב ליצמן:

	לאו דוקא. אתה יודע מה? אגייס רוב ונפיל לכם את הפניה לגבי משרד המדע, אם זו הדרך.


צלי רשף:

	עכשיו השתכנעתי איך אני צריך להצביע.

היו"ר יעקב ליצמן:

	אתה יודע שאלה דברים שבאים לכאן.

צלי רשף:

	לא, אני לא יודע.

היו"ר יעקב ליצמן:

	אם אתה לא יודע - תלמד. אפשר ללמוד דברים. אני חושב, שזה לא 'פייר' מה שהוא, חבר-הכנסת צלי רשף, עשה עכשיו. אפשר לחשוב שכל הפניה היא לגבי החינוך העצמאי.

צלי רשף:

	חצי  ממנה.

היו"ר יעקב ליצמן:

	אפילו לא עשירית.

אבשלום וילן:

	אני מייצג זרם חינוך התיישבותי, ואני מפסיד פה הרבה כסף. אין לי בעיה לאשר את ה פניה, אם הייתי יודע שזה מוגש ללא משוא פנים. לאור מה שראיתי בפניה מספר 339 שניסו פה לעקוף בית-משפט- - -

היו"ר יעקב ליצמן:

	אתה נסחף עכשיו. אתה עומד להשליך מפניה אחת לשניה? אתה יודע שאתה לא אומר נכון.

אבשלום וילן:

	אינני מבין את ההסברים.

היו"ר יעקב ליצמן:

	אני אצביע, ואתה תצביע מה שאתה רוצה.

אבשלום וילן:

	האם אמרתי לך איך אני מצביע?! אני רוצה לתמוך בך. אני רוצה הסברים הגיוניים.

משה שגיא:

	ניקח את הדמוקרטיה כדוגמא. היא נובעת מכמה שינויים ואפרט אותם: יש פה רכישת 600 שעות עבור מטה שנער-קרמינצר, ורכישת עוד 400 שעות למטה שנער, ורכישת 28 ימי הדרכה- - -


קולט אביטל:

	אנו לא הבנו.

צלי רשף:

	זו תורכית בשבילנו. אנו רוצים שתסביר לנו על מה מדובר.

משה שגיא:

	אלה שעות הוראה בבתי-הספר.

אבשלום וילן:

	מה זה: מטה שינהר?

משה שגיא:

	ועדת שנער היא של לימודי היהדות, וקרמינצר - זה לגבי דמוקרטיה. אותה יחידה במשרד מטפלת בדמוקרטיה וגם ביהדות. היא רוכשת מתקציבה שעות הוראה, על מנת להעביר את התכניות השונות לבתי-הספר. היא מעבירה בתקציב שלה לרכישת שעות.

	ימי הדרכה - זה הטמעת התכניות בקרב המורים. היא צריכה להדריך את המורים. היא רוכשת ימי הדרכה למורים. היא מוציאה אחד לאחד. זה פירוט פנימי.

צלי רשף:

	יש כמה מליוני שקל לסוגי החינוך העצמאי.

דובר:

	לא.

צלי רשף:

	לא. יש חינוך עצמאי מוכר שזה 202909- - -

קולט אביטל:

	עצמאי מוכר זה בתי-הספר הדתיים.

היו"ר יעקב ליצמן:

	זה לא שייך לחינוך העצמאי. יש הרבה מוכרים.

משה שגיא:

	זה לא חינוך עצמאי. אלה מוסדות הפטור.

היו"ר יעקב ליצמן:

	רבותי, תצביעו איך שאתם רוצים. אני מעמיד להצבעה את פניה מספר 335 לוועדה. מי בעד? מי נגד?

ה צ ב ע ה

בעד - 1
נגד - 2
נמנעים - 1
פניה מס' 335 לוועדה לא התקבלה.


היו"ר יעקב ליצמן:

	הפניה לא אושרה.

אבשלום וילן:

	תשאל מי נמנע. אני נמנעתי.

היו"ר יעקב ליצמן:

	זה לא משנה. אני מבקש רביזיה.

אבשלום וילן:

	האם אתה ביקשת רביזיה? זה עבר.

היו"ר יעקב ליצמן:

	זה לא אושר. הצבעתם נגד, ואני הצבעתי בעד.

	אני לא מצביע היום גם על הרביזיה השניה. תשכחו מזה. אצביע, כשיהיה לי רוב ואז אפיל את זה.

אבשלום וילן:

	בעוד חמש דקות.

היו"ר יעקב ליצמן:

	יהיו כללי משחק אחרים. אני אגייס כמה חברים.

איתן כבל:

	חבר'ה, אין בעיה. לא 'גונבים' שום דבר.

היו"ר יעקב ליצמן:

	אין שום בעיה.

	פניה מספר 337 לוועדה - מינהל מקרקעי ישראל - אבי לא חזר. אין רפרנט.



שינויים בתקציב לשנת ‏2002
(פניה מס' 338 לוועדה)



היו"ר יעקב ליצמן:

	עתה, פניה מספר 338 לוועדה.

אורית נוקד:

	מה זה: הבניה הכפרית?

צלי רשף:

	הבניה הכפרית היא בהתנחלויות.

קולט אביטל:

	שאלה אינפורמטיבית - האם יש בתקציב כסף שהולך לבנייה ציבורית לשיכוני עולים? שר השיכון ושר הקליטה מלינים על כך שיש עולים שמחכים בתור מאז 1995.

אמנון כהן:

	מחכים לדיור ציבורי מ-1992. זה אמיתי, ומדובר ב-50 אלף איש.

קולט אביטל:

	בדיוק. אני רוצה לדעת האם יש דיור ציבורי.

אבשלום וילן:

	דוקא הפעם מורידים מהבניה הכפרית.

צלי רשף:

	מה זה: תקציב האבטחה במזרח-ירושלים?

אריאל לוין:

	זה מורכב משלושה דברים: דבר אחד הוא תגבור ההרשאה להתחייב לפיקוח של התשתיות על בניה בכל רחבי הארץ - 15.4 מליון שקל. הבקשה במהותה יותר טכנית, כדי שהחוזים יהיו מעבר ל-31 בדצמבר. בדרך כלל, בשנים האחרונות חתמנו חוזים עם חברות שעושות פיקוח עד 31 בדצמבר. מה שקורה הוא, שב-1 בינואר של כל שנת תקציב עדיין לא עושים להם הגדלות של החוזים, ואז כל המערכת בבעיה. אם הם לא יעבדו, לא יהיה פיקוח או שיעבדו בלי חוזים. ההיקף השנתי הוא בערך 30 מליון שקל. ביקשנו מהאוצר להגדיל את ההרשאה להתחייב ב-15 מליון שקל, כדי שנוכל לחתום חוזים עד ה-15 ביולי 2003, על מנת שבתחילת השנה יוכל להיות פיקוח בשטח. התקציב גם לא מאושר בתחילת השנה, ואז יש בעיה שיש עבודות בשטח, עבודות תשתיות, ואין עליהן פיקוח.

אבשלום וילן:

	למה אתה מוריד לבניה כפרית חמישה מליוני שקלים?

היו"ר יעקב ליצמן:

	מה קרה לך? האם פתאום אתה חרד מזה?

אבשלום וילן:

	אני בטוח, שזה בהתיישבות העובדת, כי בשטחים לא היית מוריד. האם השר שרנסקי יוריד בשטחים?! האם אבי מעוז יוריד בשטחים?!

היו"ר יעקב ליצמן:

	אני מניח שכן, אם הוא אובייקטיבי.

אמנון כהן:

	הוא לא יכול לבנות, כי אם אין קניה.

קולט אביטל:

	למה? זה בחצי חינם.

אבשלום וילן:

	חזון אחרית הימים.

אריאל לוין:

	הדבר השני הוא: תגבור תכנית מודיעין.

צלי רשף:

	האם אתה יודע ספציפית לגבי הבניה הכפרית איפה זה יורד?
	
אריאל לוין:

	אני נמצא עכשיו בסעיף 2, ואגיע לסעיף 3. אם אתם רוצים סעיף 3 - אציג את סעיף 3.

צלי רשף:

	בסדר.

אריאל לוין:

	מדובר בתגבור למוסדות ציבור במודיעין - 8 מליוני שקלים. זה סיכום עם האוצר להוסיף למוסדות ציבור במודיעין.

	הדבר השלישי, שעולה עכשיו, הוא תגבור שמירה במזרח-ירושלים בשבעה מליוני שקלים.

אבשלום וילן:

	זה הבית של אריק שרון - לא?

אריאל לוין:

	זו אבטחה.

איתן כבל:

	בין היתר.

אבשלום וילן:

	מה מאבטחים במזרח-ירושלים? האם מאבטחים את הבית של אריק שרון? למה זה משרד השיכון?

היו"ר יעקב ליצמן:

	את השאלה הזו שאלנו בהעברה קודמת, וזה חוזר על עצמו. בתקציב הבא נבדוק מה צריך לעשות עם זה.

 צלי רשף:

	תנו לו לענות על השאלה מה זו אבטחה במזרח-ירושלים?

אריאל לוין:

	משרד השיכון מאז שנת 1990 או 1991 מאבטח ואחראי על כל הנושא של אבטחה של בתי יהודים ומוסדות ציבור במזרח-ירושלים.

צלי רשף:

	כלומר, זו העיר העתיקה. זה כל מה שבנוי ב"עטרת כהנים" וכל החברים הטובים האלה.

אריאל לוין:

	"עטרת כהנים", עיר דוד, מנהרת הכותל.

קולט אביטל:

	בתי מוסקוביץ.

אבשלום וילן:

	כמה מתוך שבעת מליוני השקלים זה אבטחת ביתו של ראש הממשלה במזרח-ירושלים?

אריאל לוין:

	אולי 2% ואולי 3%.

אבשלום וילן:

	האם זה 2% משבעה מליוני שקלים?


אריאל לוין:

	לא. זה מהתוספת.

אבשלום וילן:

	כמה זה עולה בערכים נומינליים. מהי עלות אבטחת הבית?

אריאל לוין:

	אם אלה שני מאבטחים, זה עולה 300 אלף שקל לשנה. כל מאבטח עולה בערך 150 אלף שקל.

קולט אביטל:

	אבל, הוא לא גר שם. אף אחד לא גר שם.

צלי רשף:

	אבל, אבטחה זה אבטחה.

קולט אביטל:

	למה צריך לאבטח בית ריק?

אמנון כהן:

	למה מפחיתים כסף בסעיף שיקום שכונות - פרט מספר 706903 בפניה?

קולט אביטל:

	נכון. חבר-הכנסת אמנון כהן, שים לב איך מורידים. מורידים 12,186 אלפי שקלים, ואז מעבירים את זה לסעיף אחר.

אמנון כהן:

	בסדר, אבל מורידים. האם כבר גמרנו לשקם את כל השכונות במדינת ישראל?

צלי רשף:

	מה הם "פרוייקטים מיוחדים"?

אריאל לוין:

	לגבי שני מליוני השקלים, יש לי פה את פרטי התקנות. יש רזרבה שאיננה של משרד השיכון. זו רזרבה, וזה לא חלק- - -

אמנון כהן:

	אם כך, איך אתה מוריד מסעיף שיקום שכונות?


אריאל לוין:

	שיקום שכונות נקרא: סעיף, ויש שם כמה תקנות. יש תקנה של רזרבה. זה לא כסף של משרד השיכון. זו הרשאה להתחייב של משרד האוצר, ומשם הוא לקח. אדגים זאת. לפניך אין את פירוט התקנות.

אמנון כהן:

	אתה מביא תקציב של משרד השיכון, ואתה אומר שזה לא בתוך תקציב משרד השיכון.

אריאל לוין:

	לגיב שיקום שכונות, אראה לך חוברת תקנות. בתקנות התקציב יש עשר תקנות תחת הכותרת: "שיקום שכונות ושכונות ותיקות".

אמנון כהן:

	מה כתוב לגבי פרט מספר 706903?

רוני ברקת:

	יושב-הראש, מה עם ההצבעה לגבי משרד המדע?

היו"ר יעקב ליצמן:

	לא תהיה הצבעה על הרביזיה על הפניה לגבי משרד המדע.

אמנון כהן:

	לא צריך הצבעה, כי אני מסיר את הרביזיה.

צלי רשף:

	הוא מסיר את הרביזיה. זה אושר.

היו"ר יעקב ליצמן:

	זה עבר.

אמנון כהן:

	אבל, רוני ברקת, תביא מה שהבטחת.

איתן כבל:

	חבר-הכנסת אמנון כהן, למה אתה לא משתף את היושב-ראש ליצמן בקומבינה?

היו"ר יעקב ליצמן:

	לא, אני לא בקומבינות.


צלי רשף:

	יושב-הראש ליצמן היום ברוגז.

איתן כבל:

	הוא עשה לו תרגיל.

צלי רשף:

	אתה נראה לי ברוגז.

היו"ר יעקב ליצמן:

	שום ברוגז. אני חושב שלא התנהגת ביושר.

צלי רשף:

	יש לנו מושגים שונים של מהי השליחות הציבורית שלנו.

היו"ר יעקב ליצמן:

	לא עכשיו. זה לא משנה עכשיו. בתרגילים אני יודע לא פחות ממך. אנו ניפגש.

איתן כבל:

	זה לא עניין של יושר.  כל מה שחבר-הכנסת רשף ניסה זה לקבל הבהרות.

היו"ר יעקב ליצמן:

	לא נכון.

איתן כבל:

	אני מכיר את חבר-הכנסת צלי רשף.

היו"ר יעקב ליצמן:

	גם אני מכיר את חבר-הכנסת צלי רשף.

איתן כבל:

	לא יותר ממה שאני מכיר.

היו"ר יעקב ליצמן:

	מספיקים שלושה שבועות. אני מכיר אותו מצויין.

צלי רשף:

	היושב-ראש ליצמן צודק.


אמנון כהן:

	אריאל לוין, אני רוצה שתראה לי שיש תקנה 706903 ושהיא לא שייכת למשרד השיכון.

אריאל לוין:

	הפירוט לפני. הסעיף התקציבי הוא 706903 - שיקום שכונות והשלמת פיתוח בשכונות ותיקות.

אמנון כהן:

	האם זה לא שייך למשרד השיכון?

אריאל לוין:

	אתה רוצה שאענה - אענה.

	סעיף תקציבי זה מחולק פה לבערך עשר תקנות, ואחת התקנות זה רזרבה שהיא לא של המשרד אלא של משרד האוצר שנמצאת בתקנות משרד השיכון.

איתן כבל:

	החביאו זאת לשעת חירום.

אריאל לוין:

	נכון.

אמנון כהן:

	יש לי בעיה לאשר זאת.

היו"ר יעקב ליצמן:

	ההצבעה תתקיים בתאריך אחר.

	אינני מצביע היום על פניה מספר 339 לוועדה.

איתן כבל:

	לא קיבלנו הסבר מה הם "פרוייקטים מיוחדים".

טמיר כהן:

	זה מודיעין.

איתן כבל:

	אריאל לוין, סליחה, אתה צודק.


שינויים בתקציב לשנת 2002
(פניה מס' 340 לוועדה)



היו"ר יעקב ליצמן:

	עתה, פניה מספר 340 לוועדה - המשרד לביטחון פנים.

שרון גבמשו:

	פניה עוסקת בהגדלת הוצאה מותנית בהכנסה. הדבר בא לאפשר למערך התעסוקה של שירות בתי-הסוהר לקלוט הכנסות נוספות ממכירת הציוד שהם מייצרים בתוך בתי-הכלא, ובאמצעות התקציב הזה להגדיל את הרכישות של חומרי גלם, שכר וכו'. מערך התעסוקה בבתי-הסוהר עובד במשק סגור; מקבל הכנסות - ומגדיל הוצאות בהתאם.

אמנון כהן:

	האם אתה נותן מימון ביניים?

שרון גמבשו:

	יש פה הוצאה מותנית בהכנסה. בתחילת השנה יש לנו הערכה, לפי שנים קודמות, כמה הכנסות תהיינה להם. זה מה שאנו נותנים. אם שירות בתי-הסוהר הופך להיות במהלך השנה לעסק משגשג, אנו מגדילים את ההוצאה.

היו"ר יעקב ליצמן:

	רבותי, היש עוד שאלות? ההצבעה תתקיים בתאריך אחר.

	הישיבה נעולה.

דובר:

	יש עוד נושאים.

היו"ר יעקב ליצמן:

	הישיבה נעולה.

	תודה רבה.


	הישיבה ננעלה בשעה 12:58.





